Oud-Valkelid tronk toe oor wapens, springstofŉ Voormalige lid van die Valke in KwaZulu-Natal is Woensdag vir 15 jaar tronk toe gestuur nadat hy skuldig bevind is aan klagte van diefstal van vuurwapens, die onwettige besit van ammunisie, die onwettige besit van springstof en ongelisensieerde wapens, asook die nalatige verlies van vuurwapens. Ao. Danie Reyneke het hierdie oortredings tussen 1997 en 2014 begaan. Hy is in 2018 in hegtenis geneem nadat hy met ŉ aantal vuurwapens, springstof en ammunisie betrap is. Die nou afgetrede kol. Herbie Heap het destyds ŉ intensiewe ondersoek na die voorval van stapel gestuur, wat tot die ontdekking van die wapens gelei het. ŉ Verdere ondersoek het vasgestel dat Reyneke sy mag as polisielid misbruik het om wapens by polisiestasies in die noordelike dele van KwaZulu-Natal te steel. “Hy sou by ŉ bepaalde polisiestasie opdaag en die wapens uitteken onder die voorwendsel dat hy dit vir ballistiese toetse neem. Hy het egter nooit die wapens teruggeneem nie,” sê ao. Bonnie Nxumalo, woordvoerder van die polisie in KwaZulu-Natal. “Ná ŉ intensiewe ondersoek is hy in Julie 2018 in hegtenis geneem en die hof het hom met ŉ waarskuwing vrygelaat. Hy is in Junie 2022 skuldig bevind.” Reyneke het egter verdwyn voordat hy gevonnis kon word en ŉ lasbrief vir sy inhegtenisneming is uitgereik. “Hy het onlangs weer te voorskyn gekom en gesê dat hy fisiek nie gesond is nie. Die Durban‑streekhof het hom 15 jaar effektiewe tronkstraf opgelê.”